GREEK SUPREME COURT DECISION

Decision ID: 348/2024
Decision Number: 348
Decision Year: 2024
Department: Ποινικό (Ε)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Σοφία Οικονόμου, Δημήτριο Τράγκα, Κωστούλα Πρίγγουρη και Τριανταφύλλη Δρακοπούλου - Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 9 και 16 Φεβρουαρίου 2024, με την παρουσία των Αντεισαγγελέων του Αρείου Πάγου 1)Βιργινίας Σακελλαροπούλου και 2)Αριστοτέλη Χριστόπουλου αντίστοιχα, (γιατί κωλύεται η Εισαγγελέας) και του Γραμματέως Γεράσιμου Βάλσαμου, για να δικάσει την έφεση του εκκαλούντος-εκζητουμένου A. E. του E. και της W., γεννηθέντος την 1-8-1990 στην ..., κρατούμενου στο Σωφρονιστικό Κατάστημα ..., ο οποίος εμφανίστηκε με τον συνήγορο της υπερασπίσεώς του Νικόλαο - Χρυσοβαλάντη Καραβελάκη, κατά της υπ'αριθμ. 107/22.11.2023 αποφάσεως του Συμβουλίου Εφετών Αθηνών. Το Συμβούλιο Εφετών Αθηνών, με την ως άνω απόφασή του αποφάσισε την εκτέλεση του αριθμ. σημειώματος …… από ….. Ευρωπαϊκού Εντάλματος Σύλληψης του Ανακριτή του Ολλανδόφωνου Πρωτοδικείου Βρυξελλών, σε βάρος του ανωτέρω εκζητουμένου. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία …. έφεση, για τους λόγους που αναφέρονται σ' αυτήν, η οποία συντάχθηκε ενώπιον της Δ/ντριας του Καταστήματος Κράτησης ... Μ. Σ. και καταχωρίστηκε στο οικείο πινάκιο με τον αριθμό …. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα η οποία πρότεινε να γίνει τυπικά δεκτή και να απορριφθεί κατ' ουσία η από….και με αριθμό … έφεση του ανωτέρω εκζητουμένου κατά της υπ' αρ. 107/22.11.2023 αποφάσεως του Συμβουλίου Εφετών Αθηνών.

Judges: Μαρία Λεπενιώτη, Σοφία Οικονόμου, Δημήτριο Τράγκα, Κωστούλα Πρίγγουρη, Τριανταφύλλη Δρακοπούλου - Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Σοφία Οικονόμου, Δημήτριο Τράγκα, Κωστούλα Πρίγγουρη και Τριανταφύλλη Δρακοπούλου - Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 9 και 16 Φεβρουαρίου 2024, με την παρουσία των Αντεισαγγελέων του Αρείου Πάγου 1)Βιργινίας Σακελλαροπούλου και 2)Αριστοτέλη Χριστόπουλου αντίστοιχα, (γιατί κωλύεται η Εισαγγελέας) και του Γραμματέως Γεράσιμου Βάλσαμου, για να δικάσει την έφεση του εκκαλούντος-εκζητουμένου A. E. του E. και της W., γεννηθέντος την 1-8-1990 στην ..., κρατούμενου στο Σωφρονιστικό Κατάστημα ..., ο οποίος εμφανίστηκε με τον συνήγορο της υπερασπίσεώς του Νικόλαο - Χρυσοβαλάντη Καραβελάκη, κατά της υπ'αριθμ. 107/22.11.2023 αποφάσεως του Συμβουλίου Εφετών Αθηνών. Το Συμβούλιο Εφετών Αθηνών, με την ως άνω απόφασή του αποφάσισε την εκτέλεση του αριθμ. σημειώματος …… από ….. Ευρωπαϊκού Εντάλματος Σύλληψης του Ανακριτή του Ολλανδόφωνου Πρωτοδικείου Βρυξελλών, σε βάρος του ανωτέρω εκζητουμένου. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία …. έφεση, για τους λόγους που αναφέρονται σ' αυτήν, η οποία συντάχθηκε ενώπιον της Δ/ντριας του Καταστήματος Κράτησης ... Μ. Σ. και καταχωρίστηκε στο οικείο πινάκιο με τον αριθμό …. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα η οποία πρότεινε να γίνει τυπικά δεκτή και να απορριφθεί κατ' ουσία η από….και με αριθμό … έφεση του ανωτέρω εκζητουμένου κατά της υπ' αρ. 107/22.11.2023 αποφάσεως του Συμβουλίου Εφετών Αθηνών.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Από τις διατάξεις των άρθρων 9 και 18 του Ν. 3251/2004 "Ευρωπαϊκό ένταλμα σύλληψης κ.λ.π.", προκύπτει ότι αρμόδια δικαστική αρχή για την έκδοση της απόφασης εκτέλεσης του Ευρωπαϊκού εντάλματος σύλληψης, αν ο εκζητούμενος δεν συγκατατίθεται να προσαχθεί στο κράτος έκδοσης του εντάλματος, είναι το Συμβούλιο Εφετών, στην περιφέρεια του οποίου αυτός διαμένει ή συλλαμβάνεται. Περαιτέρω, από τη διάταξη του άρθρου 22 του ίδιου νόμου, προκύπτει ότι κατά της οριστικής απόφασης του Συμβουλίου Εφετών, είναι επιτρεπτή η άσκηση έφεσης από τον εκζητούμενο ή τον Εισαγγελέα, σύμφωνα με τα οριζόμενα στο άρθρο 451 ΚΠοινΔ ενώπιον του Αρείου Πάγου, ο οποίος αποφαίνεται σε Συμβούλιο μετά από κλήτευση του εκζητουμένου, για την άσκηση δε της έφεσης αυτής συντάσσεται έκθεση ενώπιον του γραμματέα Εφετών. Ενόψει της τελευταίας διάταξης (άρθρου 451 ΚΠοινΔ) και εκείνων του άρθρου 474 ίδιου Κώδικα, όπως ισχύουν μετά την κύρωση του νέου ΚΠοινΔ από 1.7.2019 (Ν.4620/2019), η προθεσμία άσκησης της έφεσης ανέρχεται πλέον σε πέντε (5) ημέρες (ΑΠ 498/2021, 284/2020, 329/2020), η σχετική δε έκθεση πρέπει να περιέχει τους λόγους για τους οποίους ασκείται η έφεση. Επομένως, η υπό κρίση από …. έφεση, με αριθμό έκθεσης …του εκζητούμενου από τις δικαστικές αρχές του Βελγίου A. E. του Ε. και της W., φερόμενου και με τα στοιχεία H. M. του I. και της Α. ή A. E. του Ε. και της W., που γεννήθηκε την 1.8.1980, στην ..., υπηκόου ..., κατοίκου …, επί της οδού ... αριθμ. …και προσωρινά κρατούμενου στο Σωφρονιστικό Κατάστημα ..., η οποία (έφεση) ασκήθηκε με δήλωση του ιδίου του εκζητούμενου, ενώπιον της Διευθύντριας του άνω Καταστήματος Κράτησης, Μ. Σ., που διαβιβάστηκε αρμοδίως, κατά της απόφασης 107/22.11.2023 του Συμβουλίου Εφετών Αθηνών, με την οποία αποφασίστηκε η εκτέλεση του κατ'αυτού εκδοθέντος υπ' αριθμ. φακ. … με αριθμ. σημειώματος …. από …. Ευρωπαϊκού Εντάλματος Σύλληψης του Ανακριτή του Ολλανδόφωνου Πρωτοδικείου Βρυξελλών, δυνάμει της από … Εισαγγελικής εντολής για δικαστική έρευνα και από ,,,, βελγικού εντάλματος συνδιαχείρισης, για τις πράξεις για τις οποίες ζητείται η έκδοση του εκζητουμένου, πλην της πράξης της νομιμοποίησης εσόδων από εγκληματικές δραστηριότητες, έχει ασκηθεί νομότυπα και εμπρόθεσμα (άρθρα 451 παρ. 1, 462 στοιχ. α', 466 παρ. 1, 474 παρ. 1, 3 και 4 ΚΠοινΔ και 22 παρ. 1 του Ν. 3251/2004). Πρέπει, επομένως, να γίνει τυπικά δεκτή και να εξετασθεί, περαιτέρω, ως προς το παραδεκτό και το βάσιμο των λόγων της. Από τις διατάξεις του άρθρου 1 παρ. 1 και 2 του Ν.3251/2004, όπως η παρ. 2 τροποποιήθηκε με το άρθρο 28 Ν. 4947/2022, προκύπτει ότι το Ευρωπαϊκό ένταλμα σύλληψης είναι απόφαση ή διάταξη δικαστικής αρχής κράτους μέλους της Ευρωπαϊκής 'Ενωσης που εκδίδεται με σκοπό τη σύλληψη και την προσαγωγή προσώπου, το οποίο ευρίσκεται στο έδαφος άλλου κράτους μέλους της Ευρωπαϊκής 'Ενωσης, εφόσον το πρόσωπο αυτό ζητείται από τις αρμόδιες αρχές του κράτους έκδοσης του εντάλματος στο πλαίσιο ποινικής διαδικασίας, είτε για να ασκηθεί σε βάρος του ποινική δίωξη για αξιόποινη πράξη που του αποδίδεται είτε για να εκτελεστεί στερητική της ελευθερίας ποινή ή μέτρο ασφαλείας και με την επιφύλαξη της μη προσβολής με την έκδοσή του των θεμελιωδών δικαιωμάτων και αρχών, που διατυπώνονται στο άρθρο 6 της Συνθήκης για την Ευρωπαϊκή 'Ενωση, σε κάθε δε περίπτωση ο εκζητούμενος δεν απομακρύνεται, ούτε απελαύνεται, ούτε εκδίδεται σε κράτος όπου διατρέχει σοβαρό κίνδυνο να του επιβληθεί η ποινή του θανάτου ή να υποβληθεί σε βασανιστήρια ή άλλη απάνθρωπη ή εξευτελιστική ποινή ή μεταχείριση. Εξάλλου, από τις διατάξεις του άρθρου 2 παρ. 1 του ίδιου νόμου, προκύπτει ότι το ευρωπαϊκό ένταλμα σύλληψης, πρέπει, για το τυπικό κύρος του, να περιέχει: α) την ταυτότητα και την ιθαγένεια του εκζητουμένου, β) το όνομα, διεύθυνση, αριθμό τηλεφωνικής και τηλεομοιοτυπικής σύνδεσης και ηλεκτρονική διεύθυνση της δικαστικής αρχής έκδοσης του εντάλματος, γ) μνεία της εκτελεστής δικαστικής απόφασης του εντάλματος σύλληψης ή της συναφούς διάταξης δικαστικής αρχής, δ) την φύση και το νομικό χαρακτηρισμό του εγκλήματος, ε) περιγραφή των περιστάσεων τέλεσης του εγκλήματος, στις οποίες περιλαμβάνονται ο χρόνος και ο τόπος τέλεσης, καθώς και η μορφή συμμετοχής του εκζητουμένου, στ) την επιβληθείσα ποινή, αν πρόκειται για αμετάκλητη απόφαση ή το πλαίσιο ποινής που προβλέπεται για την αξιόποινη πράξη από τη νομοθεσία του κράτους μέλους έκδοσης του εντάλματος και ζ) στο μέτρο του δυνατού, κάθε άλλη πληροφορία σχετικά με την αξιόποινη πράξη και τις συνέπειές της. Προϋπόθεση της έκδοσης Ευρωπαϊκού εντάλματος σύλληψης, κατά το άρθρο 5 του ίδιου νόμου, είναι οι πράξεις, για τις οποίες πρόκειται να ασκηθεί η ποινική δίωξη να τιμωρούνται κατά τους ελληνικούς ποινικούς νόμους με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα μηνών και, αν πρόκειται για εκτέλεση στερητικής της ελευθερίας ποινής ή μέτρου ασφαλείας, που έχουν δηλαδή ήδη επιβληθεί, να είναι διάρκειας τουλάχιστον τεσσάρων μηνών. Το ένταλμα, σύμφωνα με την παράγραφο 1 του άρθρου 10 του αυτού νόμου, εκτελείται, με την επιφύλαξη περαιτέρω των διατάξεων των άρθρων 11 έως 13 του ιδίου νόμου, εφόσον η αξιόποινη πράξη για την οποία έχει εκδοθεί αυτό, συνιστά έγκλημα, σύμφωνα και με τους ελληνικούς ποινικούς νόμους, ανεξάρτητα από το νομικό χαρακτηρισμό, το οποίο τιμωρείται, σύμφωνα με το δίκαιο του κράτους έκδοσης του εντάλματος με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα μηνών, ενώ κατά την παράγραφο 2 του ίδιου άρθρου η εκτέλεση του ευρωπαϊκού εντάλματος σύλληψης επιτρέπεται, χωρίς έλεγχο του διττού αξιοποίνου, για τις αναφερόμενες σ' αυτή (παράγραφο) αξιόποινες πράξεις, όπως αυτές ορίζονται από το δίκαιο του κράτους έκδοσης του εντάλματος, εφόσον τιμωρούνται στο κράτος αυτό με στερητική της ελευθερίας ποινή ή στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον τριών ετών, μεταξύ των οποίων περιλαμβάνονται και αυτές της συμμετοχής σε εγκληματική οργάνωση, της εμπορίας ανθρώπων και της παροχής βοήθειας για την παράνομη είσοδο και παράνομη διαμονή (στοιχ. α', γ' και ιγ' της παρ. 2 του άρθρου 10 Ν. 3251/2004). Περαιτέρω, στο άρθρο 11 του ιδίου νόμου, όπως τροποποιήθηκε με το άρθρο 30 Ν. 4947/2022, ορίζονται οι περιπτώσεις, στις οποίες απαγορεύεται η εκτέλεση του ευρωπαϊκού εντάλματος σύλληψης και στο άρθρο 12 αυτού, όπως τροποποιήθηκε με το άρθρο 31 Ν. 4947/2022, οι περιπτώσεις στις οποίες η δικαστική αρχή, η οποία αποφασίζει για την εκτέλεση του εν λόγω εντάλματος, μπορεί να αρνηθεί την εκτέλεσή του. Ο 'Ελληνας δικαστής, ως δικαστική αρχή εκτέλεσης ευρωπαϊκού εντάλματος σύλληψης, αφού αρχικά ελέγξει τη νομιμότητα του εντάλματος, δηλαδή την εξωτερικά νομότυπη έκδοση (π.χ. έκδοση του εντάλματος από δικαστική αρχή) και την εσωτερική νομιμότητα αυτού (π.χ. έκδοση για αξιόποινες πράξεις και ποινές, που επιτρέπουν την παράδοση του εκζητουμένου), οφείλει, στη συνέχεια, να ερευνήσει, αν συντρέχει κάποιος από τους προβλεπόμενους στο άρθρο 11 του ίδιου νόμου λόγους υποχρεωτικής άρνησης εκτέλεσης του εντάλματος και, σε καταφατική περίπτωση, να εκδώσει απορριπτική απόφαση και να αρνηθεί την παράδοση του εκζητουμένου ή, αν συντρέχει κάποιος από τους λόγους δυνητικής άρνησης εκτέλεσης του εντάλματος του άρθρου 12 του ίδιου νόμου, η συνδρομή του οποίου παρέχει στο δικαστή τη διακριτική εξουσία, ασκούμενη σύμφωνα με τις ισχύουσες στο ελληνικό ποινικό σύστημα αρχές, να αρνηθεί την εκτέλεση του εντάλματος. Ειδικότερα, με το άρθρο 11 του ως άνω Ν. 3251/2004, όπως τροποποιήθηκε με το άρθρο 30 Ν. 4947/2022, ορίζεται ότι: "Η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης αρνείται την εκτέλεση του εντάλματος στις ακόλουθες περιπτώσεις: α) αν η αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, καλύπτεται από αμνηστία σύμφωνα με τους ελληνικούς ποινικούς νόμους, εφόσον η Ελλάδα είχε την αρμοδιότητα για τη δίωξη αυτής της αξιόποινης πράξης, β) αν από τις πληροφορίες που διαθέτει η δικαστική αρχή που αποφασίζει για την εκτέλεση του εντάλματος προκύπτει ότι ο εκζητούμενος έχει δικασθεί αμετακλήτως για τις ίδιες πράξεις από κράτος μέλος της Ευρωπαϊκής 'Ενωσης, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο του κράτους μέλους που εξέδωσε την καταδικαστική απόφαση και γ) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, είναι ανεύθυνο ποινικά λόγω της ηλικίας του για την αξιόποινη πράξη για την οποία έχει εκδοθεί το ένταλμα, σύμφωνα με τους ελληνικούς ποινικούς νόμους. Με το άρθρο δε 12 παρ.1 του ίδιου νόμου, όπως τροποποιήθηκε με το άρθρο 31 Ν. 4947/2022 (ΦΕΚ 124/23.6.2022) ορίζεται ότι: "η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης μπορεί να αρνηθεί την εκτέλεση του εντάλματος στις ακόλουθες περιπτώσεις: α) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, διώκεται στην Ελλάδα για την ίδια αξιόποινη πράξη με εκείνη που αναφέρεται στο ευρωπαϊκό ένταλμα σύλληψης, β) αν οι ελληνικές αρχές αποφάσισαν είτε να μην ασκήσουν ποινική δίωξη για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, είτε να παύσουν τη δίωξη, γ) αν ο εκζητούμενος έχει δικαστεί αμετακλήτως για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, σε κράτος μέλος της Ευρωπαϊκής Ένωσης, ώστε να κωλύεται η μεταγενέστερη άσκηση δίωξης, δ) αν από τις πληροφορίες που διαθέτει η δικαστική αρχή που αποφασίζει για την εκτέλεση του εντάλματος προκύπτει ότι ο εκζητούμενος έχει δικαστεί αμετακλήτως για τις ίδιες πράξεις σε τρίτη χώρα, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο της χώρας που εξέδωσε την καταδικαστική απόφαση, ε) αν το ευρωπαϊκό ένταλμα σύλληψης έχει εκδοθεί προς το σκοπό της εκτέλεσης ποινής ή μέτρου ασφαλείας, στερητικών της ελευθερίας, εφόσον ο εκζητούμενος κατοικεί ή διαμένει στην Ελλάδα ή είναι Έλληνας υπήκοος και η Ελλάδα αναλαμβάνει την υποχρέωση να εκτελέσει την ποινή ή το μέτρο ασφαλείας σύμφωνα με τους ποινικούς της νόμους, στ) αν ο εκζητούμενος, με σκοπό την εκτέλεση ποινής στερητικής της ελευθερίας ή μέτρου ασφαλείας στερητικού της ελευθερίας, δεν εμφανίστηκε αυτοπροσώπως στη δίκη που οδήγησε στην έκδοση της απόφασης, ζ) αν έχει επέλθει παραγραφή του εγκλήματος ή της ποινής σύμφωνα με τους ελληνικούς ποινικούς νόμους και η αξιόποινη πράξη υπάγεται στην αρμοδιότητα των ελληνικών δικαστικών αρχών σύμφωνα με τους ελληνικούς ποινικούς νόμους, η) αν το ευρωπαϊκό ένταλμα σύλληψης έχει εκδοθεί για αξιόποινη πράξη, η οποία είτε θεωρείται κατά τους ελληνικούς ποινικούς νόμους ότι τελέστηκε εξ ολοκλήρου ή εν μέρει στο έδαφος της Ελλάδας ή σε εξομοιούμενο με αυτό τόπο είτε για αξιόποινη πράξη η οποία τελέστηκε εκτός του εδάφους του κράτους μέλους έκδοσης του εντάλματος και σύμφωνα με τους ελληνικούς ποινικούς νόμους, απαγορεύεται η δίωξη για το έγκλημα που διαπράττεται εκτός του εδάφους της Ελλάδας, θ) αν το πρόσωπο εναντίον του οποίου έχει εκδοθεί το ευρωπαϊκό ένταλμα σύλληψης προς το σκοπό της δίωξης, είναι υπήκοος ή κάτοικος Ελλάδας και διώκεται στην Ελλάδα για την ίδια πράξη, ι) αν το ευρωπαϊκό ένταλμα σύλληψης έχει εκδοθεί προς τον σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού του ή της δράσης του υπέρ της ελευθερίας". Τέλος κατά το άρθρο 16 του Ελληνικού ΠΚ "τόπος τέλεσης της πράξης θεωρείται ο τόπος όπου ο υπαίτιος διέπραξε ολικά ή μερικά την αξιόποινη ενέργεια ή παράλειψη, καθώς και ο τόπος όπου επήλθε ή, σε περίπτωση απόπειρας, έπρεπε να επέλθει σύμφωνα με την πρόθεσή του το αποτέλεσμα". Από το συνδυασμό των παραπάνω διατάξεων συνάγεται, ότι με βάση το Ευρωπαϊκό ένταλμα σύλληψης μπορεί να συλλαμβάνεται και να παραδίδεται από ένα κράτος μέλος της Ευρωπαϊκής 'Ενωσης σε άλλο μέλος αυτής κάθε υπόδικος ή κατάδικος για τα εγκλήματα, που αναφέρονται στις άνω διατάξεις του Ν.3251/2004, εφόσον συντρέχουν οι προαναφερθείσες θετικές προϋποθέσεις και ελλείπουν οι σχετικές υποχρεωτικές ή δυνητικές απαγορεύσεις. Στην προκειμένη περίπτωση, από όλα τα έγγραφα, τα οποία υπάρχουν στη δικογραφία, μεταξύ των οποίων και τα πρακτικά της πρωτοβάθμιας δίκης, που αναγνώσθηκαν, σε συνδυασμό με όσα εξέθεσε προφορικά μέσω διερμηνέως ο εκκαλών - εκζητούμενος, ενώπιον του Δικαστηρίου τούτου κατά τη συζήτηση της υπόθεσης, καθώς και ο συνήγορός του, προφορικά και με το κατατεθέν υπόμνημά του, αποδεικνύονται τα ακόλουθα: Ο εκκαλών - εκζητούμενος A. E. του Ε. και της W., φερόμενος επίσης και με τα στοιχεία H. M. του I. της Α. ή A. του Ε. και της W., που γεννήθηκε στην ..., την 1.8.1980, είναι υπήκοος ..., κάτοικος …., επί της οδού ... αριθμ. …, συνελήφθη στις …, δυνάμει της υπ' αριθμ. … από …. Προφορικής Εντολής Προσωρινής Σύλληψης και Κράτησης διωκομένου του Εισαγγελέα Εφετών Αθηνών, διότι εκκρεμούσε σε βάρος του το Ευρωπαϊκό ένταλμα σύλληψης με αριθμό φακέλου … και αριθμ. σημειώματος ….. από … το οποίο εκδόθηκε από τον Ανακριτή του Ολλανδόφωνου Πρωτοδικείου Βρυξελλών (Βελγίου), δυνάμει της από ….. Εισαγγελικής εντολής για δικαστική έρευνα και από … βελγικού εντάλματος συνδιαχείρισης και το οποίο διαβιβάστηκε αρμοδίως στις Ελληνικές Αρχές. Με το ένταλμα αυτό ζητείται η σύλληψη του εκκαλούντος - εκζητουμένου και η προσαγωγή αυτού ενώπιον της ως άνω αρχής, που το εξέδωσε, προκειμένου να διενεργηθεί ανάκριση και να ασκηθεί ποινική δίωξη εναντίον του για τις πράξεις της συμμετοχής σε εγκληματική οργάνωση, εμπορίας ανθρώπων, νομιμοποίησης εσόδων από εγκληματικές δραστηριότητες και παροχής βοήθειας για την παράνομη είσοδο και παράνομη διαμονή, οι οποίες είναι αξιόποινες κατά τα άρθρα 77 bis, 77 quarterκαι 77quinquies του Βελγικού νόμου περί αλλοδαπών, 322, 323, 324, 324 bis, 324ter και 505 του Βελγικού ΠΚ, τιμωρούνται δε με μέγιστη στερητικής της ελευθερίας ποινή τριών τουλάχιστον ετών. Ειδικότερα, οι πράξεις για τις οποίες ζητείται η έκδοση του εκκαλούντος και δη η παράνομη συμπεριφορά της εγκληματικής οργάνωσης, της οποίας φέρεται ως μέλος ο εκζητούμενος - εκκαλών, καθώς και η παράνομη συμπεριφορά του ιδίου περιγράφονται στο ως άνω Ευρωπαϊκό 'Ενταλμα σύλληψης ως ακολούθως κατά τα εξής: Στις 18.04.2022, αστυνομικές δυνάμεις συνέλαβαν την ονομαζόμενη F. A. στο Ε. Α. Z., ως συνοδεύτρια 3 φερόμενων ως θυμάτων εμπορίας ανθρώπων, προερχομένων από την Αθήνα. Στη συνέχεια, από περαιτέρω έρευνα προέκυψε ότι η εν λόγω γυναίκα είχε ταξιδέψει αρκετές φορές στο παρελθόν στο Βέλγιο. Κατά την ανάκρισή της, ομολόγησε ότι είχε συνοδεύσει τουλάχιστον 2 άτομα από την Αθήνα στις Βρυξέλλες στις …και …, κατ' εντολή κάποιου A. A. M. (Α.) και του συντρόφου της, A. E. (εκζητούμενος). Από την τηλεφωνική έρευνα προέκυψε ότι βρισκόταν σε τηλεφωνική επικοινωνία με τον B. A., εγγεγραμμένο στη χώρα, ο οποίος έχει επίσης βελγική υπηκοότητα. Σύμφωνα με τις συνομιλίες που διεξήχθησαν μέσω Whatsapp, φάνηκε ότι είναι/ήταν υπεύθυνος για την υποδοχή των συνοδών και για τη συλλογή/παράδοση των διαβατηρίων. Οι διάφοροι αριθμοί κλήσεων αυτού του ανθρώπου τέθηκαν υπό παρακολούθηση. Οι εν λόγω υποκλοπές αποκάλυψαν στη συνέχεια ότι ο A., μαζί με τον ξάδελφό του, A. A., ασχολούνταν ενεργά με το λαθρεμπόριο ανθρώπων, πιο συγκεκριμένα από την Αθήνα στο Βέλγιο, απ' όπου οι περισσότεροι "ταξιδιώτες" στη συνέχεια συνέχισαν σε άλλη δυτικοευρωπαϊκή χώρα. Διαπιστώθηκε ότι οι επικοινωνίες σχετικά με αυτές τις "δραστηριότητες" γίνονταν σε μεγάλο βαθμό μέσω Whatsapp. Επίσης, τα ονόματα B. A. και O. A. φέρονται να ήταν υπεύθυνα για την υποδοχή και τη μεταφορά των συνοδών. Ο τρόπος λειτουργίας της οργάνωσης ήταν ωστόσο ελαφρώς τροποποιημένος, καθώς ο/οι συνοδός/ες ταξίδευαν μαζί με τους "πελάτες" τους από την Αθήνα στο Σαρλερουά (CHARLEROI). Οι ίδιοι οι συνοδοί είχαν/έχουν στην κατοχή τους τα γνήσια έγγραφα ταυτότητάς τους, ενώ τα άτομα που συνόδευαν διέθεταν ελληνικά έγγραφα ταυτότητας κατά την αρχή των "ομοίων"/"πλαστό". Μετά τη χρήση τους, τα ελληνικά αυτά έγγραφα δίνονταν στους συνοδούς που επέστρεφαν στην Αθήνα, ενώ οι (δια)μετανάστες, από την πλευρά τους, λάμβαναν στη συνέχεια (πλαστή) βουλγαρική/ρουμανική ταυτότητα για να συνεχίσουν να ταξιδεύουν στον τελικό τους προορισμό, ορισμένοι ταξίδεψαν περαιτέρω με αεροπλάνο προς τη Νορβηγία, τη Σουηδία, άλλοι με τρένο προς την Ολλανδία, τη Γερμανία, ... Έτσι. διάφορες επικοινωνίες που υποκλάπηκαν στις …. αποκάλυψαν ότι μια γυναίκα και 4 παιδιά από την Αθήνα έφτασαν στο αεροδρόμιο του Ζάβεντεμ (ZAVENTEM) εκείνη την ημέρα, όπου τους παρέλαβε ένα όχημα με ολλανδικές πινακίδες. Πιθανότατα μεταφέρθηκαν στη Γερμανία, σε άγνωστη διεύθυνση. Η εξέταση και ανάλυση των ταξιδιωτικών φακέλων και των στοιχείων επικοινωνίας που αναφέρονται σε αυτούς επέτρεψε την ταυτοποίηση διαφόρων προσώπων ως συνοδών - μεταξύ των οποίων οι Έλληνες κάτοικοι A. Κ. και A. B. - των φερόμενων ως θυμάτων και των πιθανών ταυτοτήτων που χρησιμοποιούσαν οι τελευταίοι. Αξίζει να σημειωθεί: το ταξίδι θα χρεωνόταν με 5.500,00 ευρώ όσον αφορά αυτούς, εκτός από τους προηγούμενους, εντοπίστηκαν και άλλες 2 μεταφορές: 1)12/03/2023:Μπολόνια-Ζάβεντεμ (ZAVENTEM): Θύμα σε θέα στο αεροδρόμιο, αλλά χωρίς ταυτότητα. - Μεταφορέας: A. K. (K.) - Μεταφορά: το άτομο που έφτασε πήρε ταξί για το αεροδρόμιο. 2) 27/03/2023 από Μιλάνο - Ζάβεντεμ (ZAVENTEM) : γυναίκα με 2 ανήλικα παιδιά. Μεταφορέας: άγνωστος, Μεταφορά: A. B. με όχημα Alfa Romeo ... Η έρευνα είχε επίσης αποκαλύψει ότι ο B. A.. που κατοικεί στο ..., ήταν υπεύθυνος για τη μεταφορά των συνοδών και ενδεχομένως των φερόμενων ως θυμάτων μεταξύ των αεροδρομίων Charleroi και Zaventem με την Alfa Romeo του με πινακίδα κυκλοφορίας .... Στο πλαίσιο αυτό, μπορεί να γίνει αναφορά στις επικοινωνίες της 11ης (12:53 π.μ.) και της 16.05.2023 (08:26 π.μ.), μεταξύ άλλων. Εκτός από τους υπό παρακολούθηση αριθμούς κλήσεών του, ο B. A. διαθέτει και γερμανικό αριθμό τηλεφώνου. Επίσης "συνεργάζεται/συνεργαζόταν" με τον A. M. που διαμένει στην ... (βλ. επικοινωνία μεταξύ των δύο, στις 14.05.2023 - 14:47). Δεδομένων των συχνών ταξιδιών του A. B. από και προς την Αθήνα από το Zaventem, και μάλιστα σε σύντομο χρονικό διάστημα, μπορεί να υποπτευθεί κανείς ότι μετέφερε χρήματα ή και διαβατήρια στην Αθήνα, τα οποία στη συνέχεια επαναχρησιμοποιούνται από την οργάνωση. Ο A. O. με κατοικία στο ... φέρεται επίσης να κατηγορείται για μεταφορά λαθραίων προσώπων ή/και συνοδών μεταξύ των αεροδρομίων Charleroi και Zaventem, χρησιμοποιώντας το αυτοκίνητο του A. B. ή τη δική του BMW 116 με αριθμό κυκλοφορίας .... Από την πλευρά του, ο A. χρησιμοποιούσε ένα Nissan Qashqai, στο οποίο ήταν/είναι τοποθετημένο ένας "διαγραμμένος" αριθμός κυκλοφορίας: ... Υπήρχε επίσης συζήτηση για την αγορά ενός νέου οχήματος. Αργότερα θα αποκαλυπτόταν ότι επρόκειτο για ένα Ford Fiesta, το οποίο έφερε την πινακίδα κυκλοφορίας .... Μέχρι τότε, τα ακόλουθα γεγονότα, μεταξύ άλλων, θα μπορούσαν να συνδεθούν με τον προαναφερθέντα τρόπο λειτουργίας της στοχοποιημένης οργάνωσης, καθόσον κατά τις ημερομηνίες ….., οι μεταφορείς A. B. και A. O., εκτέλεσαν το ταξίδι Βρυξέλλες - Όσλο μεταφέροντας άτομα με φερόμενη ταυτότητα D. M., I. M., V. A., V. V., A. M. A., H. M., A. H. S., A. S. T. R., A. S. K. και D. M. με τα υπ' αριθμ. κυκλοφορίας Alfa Romeo ... και BMW ... οχήματα και με επιβλέποντες τους A. K., E. F., A. B., A. K., A. B. και A. S.. Η ανάλυση των φακέλων ταξιδιωτικών κρατήσεων και του τηλεοπτικού υλικού ασφαλείας έδειξε ότι τουλάχιστον τέσσερα ακόμη άτομα εμφανίστηκαν ως συνοδοί της οργάνωσης. Τα πρόσωπα αυτά απαιτούνται για περαιτέρω ταυτοποίηση. Οι χρήστες των αριθμών κλήσεων που τέθηκαν υπό παρακολούθηση έγιναν πολύ προσεκτικοί κατά τη διάρκεια της έρευνας. Διαπιστώθηκε σε αρκετές περιπτώσεις ότι άλλαζαν τις τεχνικές επικοινωνίας όταν ήθελαν να μιλήσουν για "την υπόθεση". Το ταξιδιωτικό γραφείο ... έχει 3 διευθύνσεις στην Αθήνα με την επωνυμία "...": ..., , ... και .... Οι ελληνικοί αριθμοί κλήσεων …. αποδίδονται σε αυτό το πρακτορείο. Οι συνδικαιούχοι είναι τα ονόματα A. H. M. και A. E.. Αυτό το πρακτορείο φαίνεται ότι χρησιμοποιήθηκε για την κράτηση εισιτηρίων για συνοδούς και υποψήφιους μετανάστες από την Αθήνα προς τις Βρυξέλλες (και άλλα αεροδρόμια στην Ευρώπη). Ήρθε στο προσκήνιο μέσω των ταξιδιωτικών στοιχείων στα ταξιδιωτικά αρχεία που δημιουργήθηκαν για το σκοπό αυτό - διευθύνσεις IP των διευθύνσεων ηλεκτρονικού ταχυδρομείου που χρησιμοποιήθηκαν. Αποτελεί μέρος ενός δικτύου πολλών ταξιδιωτικών γραφείων στην Αθήνα που λειτουργούν με διαφορετικά ονόματα. Φαίνεται επίσης να δημοσιοποιεί φωτογραφίες διαβατηρίων και μεταφορές χρημάτων στο Διαδίκτυο. Ο A. E. (εκζητούμενος). χρήστης του ελληνικού αριθμού κλήσης …., εμφανίζεται, σύμφωνα με τα στοιχεία του φακέλου, ως σύντροφος της συνοδού F. A. και συνδιοργανώνει το λαθρεμπόριο από την Ελλάδα προς χώρες της Δυτικής Ευρώπης, συμπεριλαμβανομένου του Βελγίου. Οι κλήσεις στο Whatsapp στο κινητό τηλέφωνο της A. το επιβεβαίωσαν. Η A. διατηρούσε επαφή με τον σύντροφο της. A.. του οποίου ο αριθμός ήταν καταχωρημένος ως : "A. A." - το όνομα του μεγαλύτερου γιου τους είναι A. S.. Οι επαφές γίνονταν μέσω Whatsapp και ως επί το πλείστον καταγράφονταν. Οι εν λόγω επικοινωνίες μέσω Whatsapp αποκάλυψαν ότι ο A. με έδρα την Ελλάδα γνώριζε πολύ καλά τις παράνομες δραστηριότητες της A.. Μάλιστα, συζητήθηκαν μεταξύ τους δύο ρυθμίσεις τιμών για τη λαθραία διακίνηση μιας γυναίκας και της κόρης της. Για παράδειγμα, μια συνομιλία στις 10.04.2022 αποκαλύπτει ότι συμφώνησαν σε τιμή 4.000,00 ευρώ ανά άτομο (άρα 8.000.00 ευρώ συνολικά) για τη λαθραία μεταφορά των δύο γυναικών. Μια συνομιλία στις 15.04.2022 αποκαλύπτει ότι ο A. έκλεισε αεροπορικά εισιτήρια για την A.. χρησιμοποιώντας, μεταξύ άλλων, τη διεύθυνση ηλεκτρονικού ταχυδρομείου "...", η οποία αποδείχθηκε ότι ήταν συνδέσιμη, μέσω της χρησιμοποιούμενης διεύθυνσης IP, με το ελληνικό ταξιδιωτικό γραφείο "...". Μια άλλη συνομιλία στις …. δείχνει ότι το λαθρεμπόριο της ίδιας ημερομηνίας που παραδέχτηκε η A. στην ανάκρισή της συνέβη επίσης εν γνώσει του συντρόφου της. Σε συνομιλία στις 28.03.2022, ο A. συμβούλευσε την A. να κρατάει το κινητό της τηλέφωνο "καθαρό" και να διαγράφει τακτικά μηνύματα, γεγονός που δείχνει ότι την βοηθούσε και την καθοδηγούσε. Προφανώς, ο ελληνικός αριθμός ….. συνδέεται με έναν λογαριασμό στο Facebook (δεν είναι πλέον ορατός ή έχει δια-γράφει) που προσέφερε μια "υπηρεσία λαθρεμπορίου" από την Ελλάδα προς τις χώρες της EE. Προφανώς, σύμφωνα με διεθνείς ανταλλαγές πληροφοριών, ο αριθμός αυτός χρησιμοποιείται από κάποιον "A.". Ο αριθμός βρέθηκε στην Αυστρία σε ένα κινητό τηλέφωνο ενός θύματος λαθρεμπορίας, και αυτό με το όνομα/επισήμανση : "A. A. the A."". Εξάλλου, στο ένταλμα σύλληψης εκτίθενται, όπως ισχύουν στη βελγική έννομη τάξη, το είδος και ο νομικός χαρακτηρισμός των αδικημάτων καθώς και οι εφαρμοστέες νομικές διατάξεις/κωδικός: εμπορία ανθρώπων, εάν δεν πρόκειται για εγκληματική οργάνωση, τουλάχιστον στο πλαίσιο ένωσης, και νομιμοποίηση εσόδων από παράνομες δραστηριότητες - άρθρα 77bis, 77quater και 77quinquies του Βελγικού νόμου περί αλλοδαπών- 322, 323, 324. 324bis. 324ter και 505 του Βελγικού Ποινικού Κώδικα, καθώς και οι ποινικές κυρώσεις αυτών....". Το ανωτέρω Ευρωπαϊκό ένταλμα σύλληψης, το οποίο προσκομίζεται στην ελληνική γλώσσα, φέρει ημεροχρονολογία έκδοσης, ονοματεπώνυμο και υπογραφή του Δικαστή που το εξέδωσε και περιέχει για όλες τις αξιόποινες πράξεις, πλην της νομιμοποίησης εσόδων από εγκληματικές δραστηριότητες, όλα τα αναγκαία για το τυπικό του κύρος στοιχεία, που προβλέπονται στο άρθρο 2 παρ. 1 του Ν. 3251/2004, ήτοι ταυτότητα και ιθαγένεια του εκζητουμένου, όνομα, διεύθυνση και λοιπά στοιχεία της δικαστικής αρχής έκδοσης του εντάλματος, τη φύση και το νομικό χαρακτηρισμό των εγκλημάτων για τα οποία ζητείται η εκτέλεση του εντάλματος και αποδίδονται στον εκζητούμενο, περιγραφή των περιστάσεων τέλεσης των εγκλημάτων αυτών, στις οποίες περιλαμβάνονται ο χρόνος και ο τόπος τέλεσης, καθώς και τη μορφή συμμετοχής του εκζητουμένου στις αξιόποινες αυτές πράξεις, το πλαίσιο ποινής που προβλέπεται για τις αποδιδόμενες στον εκζητούμενο αξιόποινες πράξεις, κατά το δίκαιο του κράτους μέλους έκδοσης του εντάλματος και άλλες, σχετικές πληροφορίες. Αναφορικά με την αξιόποινη πράξη της νομιμοποίησης εσόδων από εγκληματικές δραστηριότητες δεν εκτίθενται με τρόπο σαφή και ορισμένο ο τόπος και ο χρόνος τέλεσής της, οι περιστάσεις τέλεσής της καθώς και η μορφή συμμετοχής του εκζητουμένου στην ως άνω πράξη, κατά παραδοχή σχετικού ισχυρισμού του τελευταίου και συνεπώς ως προς την πράξη αυτή δεν μπορεί να εκτελεσθεί το ένδικο Ευρωπαϊκό ένταλμα σύλληψης, οι παραλείψεις του όμως αυτές δεν εμποδίζουν την εκτέλεσή του για τις υπόλοιπες ως άνω αναφερόμενες αξιόποινες πράξεις, καθόσον πληροί τις απαιτούμενες νόμιμες προϋποθέσεις για την εκτέλεσή του ως προς αυτές. Οι πράξεις αυτές εμπίπτουν σ' εκείνες, για τις οποίες, κατά τις διατάξεις του άρθρου 10 παρ. 2 περ. α', γ' και ιγ' του Ν. 3251/2004, επιτρέπεται η εκτέλεση του Ευρωπαϊκού εντάλματος σύλληψης χωρίς έλεγχο του διττού αξιοποίνου τους με μόνη προϋπόθεση να τιμωρούνται αυτές στο κράτος έκδοσης ου εντάλματος με στερητική της ελευθερίας ποινή ή στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον τριών ετών, προϋπόθεση η οποία συντρέχει στην προκειμένη περίπτωση. Ανεξάρτητα, όμως, από αυτά, οι πράξεις αυτές είναι αξιόποινες και κατά την ελληνική ποινική νομοθεσία, αφού προβλέπονται από τις διατάξεις των άρθρων 187 παρ. 1, 323Α παρ. 1 του ΠΚ, 5, 29 παρ. 5 και 6 Ν. 4251/2004 και τιμωρούνται με βάση τις ίδιες διατάξεις, η πρώτη (συμμετοχή σε εγκληματική οργάνωση) με ποινή κάθειρξης μέχρι δέκα έτη και χρηματική ποινή, η δεύτερη (εμπορία ανθρώπων) με ποινή κάθειρξης και χρηματική ποινή και η τρίτη (παροχή βοήθεια για την παράνομη είσοδο και παράνομη διαμονή) με ποινή κάθειρξης μέχρι δέκα έτη και χρηματική ποινή τουλάχιστον είκοσι χιλιάδων (20.000) ευρώ. Περαιτέρω από την επισκόπηση του περιεχομένου του ως άνω ευρωπαϊκού εντάλματος σύλληψης προκύπτει ότι οι ως άνω αξιόποινες πράξεις για τις οποίες ζητείται η έκδοση του εκκαλούντος - εκζητουμένου, έχουν τελεσθεί και στο Βέλγιο, αφού και εκεί επήλθαν οι συνέπειες της παράνομης δραστηριότητας του εκζητουμένου. Συγκεκριμένα η αναφερόμενη εγκληματική οργάνωση, της οποίας ο εκζητούμενος φέρεται ότι τυγχάνει μέλος, διακινούσε παράνομα πρόσωπα τρίτων χωρών μέσω της Ελληνικής Επικράτειας σε χώρες της Ευρωπαϊκής 'Ενωσης, μεταξύ των οποίων και το Βέλγιο. Ο εκζητούμενος φέρεται να ρυθμίζει τα της μεταφοράς, να καθορίζει το κόστος μεταφοράς των προσώπων που διακινούνται παράνομα στη Δυτική Ευρώπη, να κλείνει αεροπορικά εισιτήρια για τους συνεργούς του, να τους καθοδηγεί σχετικά με τον τρόπο δράσης τους και να επικοινωνεί με τα πρόσωπα (θύματα) που διακινούνται. Συνακόλουθα των ανωτέρω, σε συνδυασμό με τα προεκτεθέντα στη μείζονα σκέψη και τις διατάξεις του άρθρου 12 παρ. 1 περ. η' του Ν. 3251/2004, όπως αυτό διαμορφώθηκε με το άρθρο 31 του Ν. 4749/23.6.2022 και εφαρμόζεται στην προκειμένη περίπτωση, ακόμη και αν οι ανωτέρω αξιόποινες πράξεις, που αποδίδονται στον εκζητούμενο, έχουν τελεσθεί εν μέρει στο έδαφος της Ελλάδας, επιτρέπεται πλέον η εκτέλεση του Ευρωπαϊκού εντάλματος σύλληψης, παρεχομένης της δυνατότητας μη εκτέλεσής του, η οποία απόκειται στη διακριτική ευχέρεια του αρμοδίου δικαστικού συμβουλίου. Στην προκειμένη μάλιστα περίπτωση, πρέπει να αποφασισθεί η εκτέλεση του εν λόγω Ευρωπαϊκού εντάλματος σύλληψης, διότι έτσι θα διευκολυνθεί η δικαστική διερεύνηση της υπόθεσης, η οποία αφορά εγκληματικές δραστηριότητες σε περισσότερες χώρες της Ευρώπης προσώπων, που εντάσσονται στη δομή της εγκληματικής οργάνωσης, επερχομένων των αξιόποινων αποτελεσμάτων των εγκληματικών ενεργειών τους και στη Βελγική έννομη τάξη, χώρα στην οποία άλλωστε ξεκίνησε η δικαστική διερεύνηση της υπόθεσης. Κατ' ακολουθίαν, το Συμβούλιο Εφετών Αθηνών, το οποίο με την εκκαλούμενη υπ' αριθμ. 107/2023 απόφασή του δέχθηκε τα ίδια ως άνω ως προς τον τόπο τέλεσης των αξιοποίνων πράξεων που αποδίδονται στον εκζητούμενο και τη μορφή συμμετοχής αυτού στις εν λόγω πράξεις και αποφάνθηκε, κατά τη διακριτική του ευχέρεια, ότι πρέπει να εκτελεσθεί το Ευρωπαϊκό 'Ενταλμα σύλληψης με την ίδια ως άνω αιτιολογία, για όλες τις πράξεις για τις οποίες ζητείται η έκδοση του εζητουμένου, πλην της πράξης της νομιμοποίησης εσόδων από εγκληματικές δραστηριότητες, ορθώς εφάρμοσε το νόμο (άρθρα 12 παρ.1 περ. η' Ν. 3251/2004, όπως τροποποιήθηκε με το άρθρο 31 Ν. 4947/2022 και 16 του ΠΚ) και τις αποδείξεις εκτίμησε, και οι αιτιάσεις του εκκαλούντος που περιέχονται στον πρώτο λόγο έφεσης, ότι το Συμβούλιο Εφετών Αθηνών με την προσβαλλόμενη απόφασή του δεν έπρεπε να διατάξει την εκτέλεση του Ευρωπαϊκού Εντάλματος σύλληψης σε βάρος του, αλλά έπρεπε να αρνηθεί την εκτέλεση αυτού, επικαλούμενος εσφαλμένη εφαρμογή από την εκκαλούμενη απόφαση του άρθρου 11 περ. η' εδ. α' του ν. 3251/2004 αντί του ορθού 11 παρ. ζ' περ. ι του ν. 3251/2004, είναι αβάσιμες, καθόσον εν προκειμένω εφαρμόσθηκε η προαναφερόμενη διάταξη του άρθρου 12 παρ. 1 περ. η' του Ν. 3251/2004, όπως τροποποιήθηκε με το άρθρο 31 Ν. 4947/2022, ενώ με το άρθρο 30 του Ν. 4947/2022 διαγράφηκαν από το άρθρο 11 του Ν. 3251/2004 οι επικαλούμενες από τον εκκαλούντα περιπτώσεις ζ' και η' αυτού. Με τον δεύτερο λόγο έφεσης, ο εκκαλών ισχυρίζεται ότι εν προκειμένω έπρεπε να εφαρμοσθεί η διάταξη του άρθρου 8 ΠΚ, βάσει του οποίου οι ελληνικοί ποινικοί νόμοι εφαρμόζονται σε ημεδαπούς αι αλλοδαπούς, ανεξάρτητα από τους νόμους του τόπου τέλεσης για τις κατονομαζόμενες πράξεις που τελέστηκαν στην αλλοδαπή, και συνεπώς αρμοδιότητα έχουν τα ελληνικά δικαστήρια. Ο λόγος αυτός είναι αβάσιμος, καθόσον στα αναφερόμενα στο άρθρο 8 ΠΚ εγκλήματα, δεν υπάρχει αποκλειστική αρμοδιότητα των ελληνικών δικαστικών οργάνων. Με τον τρίτο λόγο έφεσης, ο εκκαλών προβάλλει ότι εσφαλμένως εφαρμόσθηκε η διάταξη του άρθρου 438 περ. β' του ΚΠοινΔ. Ο λόγος αυτός είναι αβάσιμος, διότι εν προκειμένω δεν τίθεται θέμα εφαρμογής του άρθρου 438 παρ. β' του ΚΠοινΔ, που αφορά την έκδοση αλλά τυγχάνουν εφαρμογής οι διατάξεις του Ν. 3251/2004, που αφορούν το Ευρωπαϊκό ένταλμα σύλληψης, και είναι ειδικές οι οποίες και εφαρμόσθηκαν. Υπό τα δεδομένα αυτά, συντρέχουν στην προκειμένη περίπτωση οι νόμιμες προϋποθέσεις για την εκτέλεση του ανωτέρω Ευρωπαϊκού Εντάλματος Σύλληψης, για τις πράξεις της συμμετοχής σε εγκληματική οργάνωση, εμπορία ανθρώπων και παροχής βοήθειας για την παράνομη είσοδο και παράνομη διαμονή, και συνακόλουθα το Συμβούλιο Εφετών Αθηνών, το οποίο με την προσβαλλόμενη απόφασή του, αποφάσισε την εκτέλεση αυτού, για τις προαναφερόμενες πράξεις, ορθά εφάρμοσε το νόμο και εκτίμησε το αποδεικτικό υλικό και οι υποστηρίζοντες τα αντίθετα λόγοι της κρινόμενης έφεσης είναι αβάσιμοι. Επομένως, πρέπει να απορριφθεί η έφεση ως αβάσιμη κατ' ουσίαν και να καταδικασθεί ο εκκαλών στα δικαστικά έξοδα (άρθρο 578 παρ. 1 ΚΠοινΔ), κατά τα οριζόμενα ειδικότερα στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ ΔΕΧΕΤΑΙ τυπικά και απορρίπτει κατ' ουσίαν την από …, με αριθμό έκθεσης .., έφεση του A. E. του E. και της W.,φερομένου και με τα στοιχεία H. M. του I. και της Α. ή Α. E. του Ε. και της W., που γεννήθηκε την 1.8.1980, στην ..., κατοίκου …., επί της οδού ... αριθμ. … και ήδη προσωρινά κρατουμένου στο Σωφρονιστικό Κατάστημα ... , κατά της υπ' αριθμ. 107/22.11.2023 απόφασης του Συμβουλίου Εφετών Αθηνών. ΚΑΤΑΔΙΚΑΖΕΙ τον εκκαλούντα στα δικαστικά έξοδα, τα οποία ορίζει σε διακόσια πενήντα (250) ευρώ. Κρίθηκε και αποφασίσθηκε στην Αθήνα στις 15 Φεβρουαρίου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 16 Φεβρουαρίου 2024.

LEGAL REFERENCES
Articles Referenced: άρθρων 9, άρθρου 22, άρθρο 451, άρθρου 451, άρθρου 474, άρθρα 451 παρ. 1, άρθρου 1 παρ. 1, άρθρο 28, άρθρο 6, άρθρου 2 παρ. 1, άρθρο 5, άρθρου 10, άρθρων 11, άρθρο 11, άρθρο 30, άρθρο 12, άρθρο 31, άρθρου 12, άρθρο 16, άρθρα 77, άρθρο 2 παρ. 1 του Ν. 3251/2004, άρθρου 10 παρ. 2 περ. α', άρθρων 187 παρ. 1, άρθρου 12 παρ. 1 περ. η' του Ν. 3251/2004, άρθρο 31 του Ν. 4749/23, άρθρα 12 παρ.1 περ. η', άρθρου 11 περ. η', άρθρο 30 του Ν. 4947/2022, άρθρο 11 του Ν. 3251/2004, άρθρου 8, άρθρο 8, άρθρου 438 περ. β', άρθρου 438, άρθρο 578 παρ. 1, άρθρων 11 έως 13, άρθρα 451, άρθρου 1, άρθρου 2, άρθρο 2, άρθρων 187, άρθρα 12, άρθρου 11, άρθρο 578
Article Codes: ΠΚ
Law References: Ν.4749/23|Ν.4947/2022|Ν.3251/2004
Total Articles Cited: 44

DATES MENTIONED: 1-8-1990|22-11-2023|1-7-2019|1-8-1980|23-6-2022|18-04-2022|12-03-2023|27-03-2023|16-05-2023|14-05-2023|10-04-2022|15-04-2022|28-03-2022|16-02-2024|15-02-2024

SOURCE: https://areiospagos.gr/nomologia/apofaseis_DISPLAY.asp?cd=AM7NXNKLA9YYXJSSNX64H6LS14WH67&apof=348_2024&info=ΠΟΙΝΙΚΕΣ -  Ε